b'\n_START_ARTICLE_\nOb\xc4\x8dina Roga\xc5\xa1ka Slatina\n_START_SECTION_\nLega\n_START_PARAGRAPH_\nRoga\xc5\xa1ka Slatina le\xc5\xbei v Spodnjem Posotelju, na vzhodnem in osrednjem delu \xc5\xa0tajerske ter v bli\xc5\xbeini meje z Republiko Hrva\xc5\xa1ko. Njena nadmorska vi\xc5\xa1ina je 228 metrov, geografska lega pa je nekaj nad 46\xcb\x9a severne \xc5\xa1irine in okoli 15\xcb\x9a vzhodne dol\xc5\xbeine. Povr\xc5\xa1ina ob\xc4\x8dine je 71,5 kvadratnih kilometrov in jo obdajajo trije hribi Bo\xc4\x8d, Ple\xc5\xa1ivec in Dona\xc4\x8dka gora.\n_START_SECTION_\nPodnebje\n_START_PARAGRAPH_\nPodnebje na obmo\xc4\x8dju Roga\xc5\xa1ke Slatine je subpanonsko, blago, z januarskimi temperaturami nekaj pod ni\xc4\x8dlo (povpre\xc4\x8dna januarska temperatura za obdobje 1961-1990 zna\xc5\xa1a -1,6 \xcb\x9aC, julijska pa 18,0 \xcb\x9aC); jesenske temparature so dokaj visoke. Sorazmerno velike gozdne povr\xc5\xa1ine prispevajo k relativno toplemu in vla\xc5\xbenemu ozra\xc4\x8dju. Povpre\xc4\x8dna letna temperatura zna\xc5\xa1a 9,2 \xcb\x9aC. Letna koli\xc4\x8dina padavin je med 1000 in 1100 milimetri. Ker so padavine izdatnej\xc5\xa1e v pozni pomladi, to zelo dobro vpliva na bujno vegetacijo.\n_START_SECTION_\nVegetacija\n_START_PARAGRAPH_\nPestra in raznolika krajina predstavlja so\xc5\xbeitje med gozdnimi in obdelovalnimi povr\xc5\xa1inami. Osojne lege so pokrite z gozdovi, kopasti grebeni in doline pa so pokrite z obdelovalnimi grebeni. V gozdovih prevladujejo listavci, predvsem bukev, kostanj, javor in hrast.\n_START_SECTION_\nPrebivalci\n_START_PARAGRAPH_\nArheolo\xc5\xa1ke najdbe pri\xc4\x8dajo, da je bilo \xc5\xa1ir\xc5\xa1e obmo\xc4\x8dje Roga\xc5\xa1ke Slatine naseljeno \xc5\xbee v prazgodovinski dobi. Ob\xc4\x8dina Roga\xc5\xa1ka Slatina po zadnjem popisu prebivalstva vklju\xc4\x8duje 41 naselij z 11.237 prebivalci, ki se ukvarjajo s kmetijstvom, turizmom, kozmetiko in s steklarstvom.\n_START_SECTION_\nTurizem\n_START_PARAGRAPH_\nGlavna predstavnika turizma sta Zdravili\xc5\xa1\xc4\x8de Roga\xc5\xa1ka in Terme Roga\xc5\xa1ka. Zdravili\xc5\xa1\xc4\x8de je bilo ustanovljeno leta 1803, ko so \xc5\xa1tajerski de\xc5\xbeelni stanovi na \xc4\x8delu z de\xc5\xbeelnim glavarjem grofom Attemsom odkupili zemlji\xc5\xa1\xc4\x8de okoli vrelcev. Prvo leto je bil v zdravili\xc5\xa1\xc4\x8du na voljo le en zdravnik, preno\xc4\x8dilo pa je lahko okoli 25 gostov. V tem obdobju je nara\xc5\xa1\xc4\x8dala tudi prodaja ustekleni\xc4\x8dene mineralne vode, predvsem v okolici Slovenije. Leta 1908 so pod vodstvom geologa in vrel\xc4\x8dnega in\xc5\xa1pektorja dr. J. Knetta na\xc5\xa1li najbolj mineralizirano vodo Donat. Zaradi visoke vsebnosti magnezija, ta voda pomaga pri presnovnih boleznih._NEWLINE_V drugi polovici 19. stoletja so zasebniki v bli\xc5\xbeini Zdravili\xc5\xa1\xc4\x8da zgradili lastne vile, in sicer proti bli\xc5\xbenjemu kraju Sveti kri\xc5\xbe. Nastal je kraj Roga\xc5\xa1ka Slatina, ki je bil ob koncu stoletja organiziran najprej v eno ob\xc4\x8dino, nato pa v ob\xc4\x8dini Roga\xc5\xa1ka Slatina in Roga\xc5\xa1ka Slatina \xe2\x80\x93 okolica. Za tem so zrasli \xc5\xa1e hoteli Slatina, Sava, Slovenija, Grand hotel Donat, Grand hotel Roga\xc5\xa1ka, hotel Strossmayer ter kopali\xc5\xa1\xc4\x8de Roga\xc5\xa1ka Riviera.\n_START_SECTION_\nGospodarstvo\n_START_PARAGRAPH_\nGlavni predstavnik gospodarstva je Steklarna Roga\xc5\xa1ka. Z razmahom steklarstva po letu 1927, ko je dru\xc5\xbeina Abel na obrobju kraja odprla steklarno in s tem sistematizirala lokalno gla\xc5\xbeutarstvo v industrijo. Dvajset let kasneje je za\xc4\x8dela delovati Srednja steklarska \xc5\xa1ola, ki je danes edina te vrste v Sloveniji. Od leta 2000 v njej poteka tudi program splo\xc5\xa1ne gimnazije. V Steklarni je zaposlenih 1.000 delavcev, ki proizvajajo visokokvalitetne izdelke iz bru\xc5\xa1enega kristalnega stekla ter kristalina. Izdelki so poznani po vsem svetu, saj gre kar 80\xc2\xa0% proizvodnje v izvoz. _NEWLINE_Druga veja gospodarstva je Kozmetika Afrodita, ki ima zaposlenih skoraj 120 ljudi razli\xc4\x8dnih strok. Trenutno tr\xc5\xbei podjetje pribli\xc5\xbeno 300 izdelkov in oskrbuje ve\xc4\x8d kot 10.000 trgovin in 5.000 kozmeti\xc4\x8dnih salonov v Sloveniji in tujini, in sicer v Evropi in Aziji._NEWLINE_Tretji predstavnik je kmetijska dejavnost, ki ga sestavljajo mali in le nekaj velikih kmetov. Kmetijskih povr\xc5\xa1in je 2.422,6 hektarjev in jih v ve\xc4\x8dini uporabljajo za poljedelstvo in \xc5\xbeivinorejo.\n_START_SECTION_\n\xc5\xa0olstvo\n_START_PARAGRAPH_\nV Roga\xc5\xa1ki so tri osnovne \xc5\xa1ole ter srednja \xc5\xa1ola. Prvi dve osnovni \xc5\xa1oli imata normalen program, tretja pa ima program za otroke s posebnimi potrebami. V srednji \xc5\xa1oli imajo program splo\xc5\xa1ne gimnazije, program tehnik-optik ter program za izobrazbo steklarjev. V ob\xc4\x8dini se nahaja tudi Ljudska univerza Roga\xc5\xa1ka Slatina, ki je z izobra\xc5\xbeevalnimi programi in drugimi dejavnostmi na obmo\xc4\x8dju Obsotelja in Kozjanskega prisotna \xc5\xbee 50 let.\n_START_SECTION_\nPomembne stavbe\n_START_PARAGRAPH_\nPomembne stavbe so ob\xc4\x8dinska stavba, kjer \xc5\xbeupanuje Branko Kidri\xc4\x8d, dom upokojencev Pegazov dom, Grand hotel s Kristalno dvorano, Grafi\xc4\x8dni muzej, Kulturni center, Anin dvor, Terapija, ki je namenjena zdravstvu \xe2\x80\x93 odkrivanju raznih bolezenskih stanj in zdravljenju teh.\n_START_SECTION_\nNaselja v ob\xc4\x8dini\n_START_PARAGRAPH_\nBrestovec, Brezje pri Podplatu, Cerovec pod Bo\xc4\x8dem, Ceste, \xc4\x8ca\xc4\x8da vas, Drevenik, Gabrce, Gabrovec pri Kostrivnici, Gradi\xc5\xa1ki Dol, Irje, Ka\xc4\x8dji Dol, Kamence, Kamna Gorca, Male Rodne, Nimno, Plat, Podplat, Podturn, Pristavica, Prnek, Rajnkovec, Ratanska vas, Rjavica, Roga\xc5\xa1ka Slatina, Spodnja Kostrivnica, Spodnje Negonje, Spodnje Se\xc4\x8dovo, Spodnji Gabrnik, Strmec pri Svetem Florijanu, Sveti Florijan, Teka\xc4\x8devo, Topole, Tr\xc5\xbei\xc5\xa1\xc4\x8de, Tuncovec, Velike Rodne, Vinec, Zagaj pod Bo\xc4\x8dem, Zgornja Kostrivnica, Zgornje Negonje, Zgornje Se\xc4\x8dovo, Zgornji Gabrnik.\n_START_SECTION_\nStatisti\xc4\x8dni pregled\n_START_PARAGRAPH_\nOb\xc4\x8dina Roga\xc5\xa1ka Slatina je bila ustanovljena ob teritorialnem preoblikovanju komun 3. 10. 1994. Nastala je iz takratne komune \xc5\xa0marje pri Jel\xc5\xa1ah, ki se je preoblikovala v naslednjih pet manj\xc5\xa1ih samostojnih ob\xc4\x8din: Kozje, Pod\xc4\x8detrtek, Roga\xc5\xa1ka Slatina, Rogatec in \xc5\xa0marje pri Jel\xc5\xa1ah. Komuna \xc5\xa0marje pri Jel\xc5\xa1ah je pred preoblikovanjem \xc5\xa1tela 188 naselij in 32.429 prebivalcev in je obsegala 400,1 km2 ozemlja. Od tega je ob\xc4\x8dini Roga\xc5\xa1ka Slatina pripadlo 41 (tj. 22\xc2\xa0%) naselij, 10.780 (tj. 33\xc2\xa0%) prebivalcev in 51,5 km2 (tj. 18\xc2\xa0%) ozemlja._NEWLINE_Naselje Lo\xc4\x8den Dol (s 165 prebivalci) je bilo \xc5\xbee leta 1979 v celoti priklju\xc4\x8deno naselju Roga\xc5\xa1ka Slatina. Naselju Roga\xc5\xa1ka_NEWLINE_Slatina so bili v tem letu priklju\xc4\x8deni \xc5\xa1e deli ozemlja naselij Tr\xc5\xbei\xc5\xa1\xc4\x8de (zmanj\xc5\xa1ano po \xc5\xa1tevilu prebivalstva za 78\xc2\xa0%), Ratanska vas (85\xc2\xa0%), Teka\xc4\x8devo (25\xc2\xa0%), Spodnje Se\xc4\x8dovo (5\xc2\xa0%), Prnek (22\xc2\xa0%) in Rjavica. Tako se je naselje Roga\xc5\xa1ka Slatina administrativno pove\xc4\x8dalo za 1.067 prebivalcev._NEWLINE_V obravnavanem obdobju so \xc5\xa1tiri naselja dobila nova imena: Stojno selo je bilo preimenovano v Sveti Florijan (leta 1993), Strmec pri Rogatcu je bil preimenovan v Strmec pri Svetem Florijanu (leta 1993), Spodnji Gabrnik je bil preimenovan v Spodnji Gabernik (leta 2002) in Zgornji Gabrnik je bil preimenovan v Zgornji Gabernik (leta 2002)._NEWLINE_Leta 1993 je bil del naselja Strmec pri Rogatcu (z 200 prebivalci) priklju\xc4\x8den naselju Stojno selo. Zaradi te spremembe se je_NEWLINE_administrativno \xc2\xbbpreselilo\xc2\xab\xc2\xa0okoli 30 oseb. Naselje Roga\xc5\xa1ka Slatina se je leta 2002 po \xc5\xa1tevilu prebivalstva administrativno pove\xc4\x8dalo, in sicer za (okoli) 115 oseb. Manj\xc5\xa1i deli ozemlja naselij Tr\xc5\xbei\xc5\xa1\xc4\x8de (zmanj\xc5\xa1ano za (okoli) 15 oseb), Teka\xc4\x8devo (20) in Ratanska vas (50) so bili ponovno priklju\xc4\x8deni naselju Roga\xc5\xa1ka Slatina, na novo pa \xc5\xa1e del naselja Spodnje Negonje (30).'